‘ધીરે-ધીરે અમારી મુલાકાતોનો દોર વધતો ગયો. તેની સાથે મને મારા કામની, મારા પ્રવાસોની વાતો કરવી ગમતી. એવામાં એક વખત તાજની કૉફી-શૉપમાં બેઠાં-બેઠાં હું તેને મારા પ્રવાસની વાત કરી રહ્યો હતો. તો એકાએક તેણે મને પૂછ્યું કે તમે આ બધું મને કહો છો, પણ તમારો ઇરાદો શું છે. અને કોણ જાણે કેમ, એકાએક જ મારા મોઢામાંથી શબ્દો સરી પડ્યા કે ‘વિલ યુ મૅરી મી.’ આ સાંભળી સ્વાભાવિક રીતે જ સંગીતા ડઘાઈ ગઈ, કારણ કે આ પ્રકારના રિઍક્શનનો તેણે ક્યારેય સપને પણ વિચાર નહોતો કર્યો. હા કે ના, કંઈ જવાબ ન સૂઝતાં તેણે વિચારવા માટે સમય માગ્યો.’ આટલું કહી સુધીરભાઈ નિખાલસતાપૂર્વક કબૂલાત કરે છે, ‘હું પણ મારાથી આ શું બોલાઈ ગયું એ વિશે જરા અવઢવમાં તો હતો જ, પરંતુ આ બાબતે વધુ વિચાર કરતાં મને થયું કે જે થયું એ સારા માટે જ થયું, એથી મેં ફૉલો-અપ ચાલુ રાખ્યું. છેક એક મહિને તેણે પોતાની મમ્મીની પરવાનગી લઈ મારી સાથે લગ્ન કરવાની હા પાડી.’